MESTER GYÖRGYI

Ad Librum

Budapest, 2022

44

A szerencse forgandó

Kemény, mint a kő

A kísértés

Féregirtás

Szellemes

Fekete szilveszter

Bársonyos halál

Tudom, amit tudok…

Bolondulásig

Behunyt szemmel

Egy hajnalon kezdődött

A tökéletes tanú

A Pánczél lányok

Kölcsönhalál visszajár

Babett

Sleeping doll

Statárium

Valaki követ

Örökös vágy

A döntés

Hogyan készítsünk leveles tésztát?

Holtodiglan

Horrorra akadva

Gengszterek

Köszönöm, hogy megöltél

Rettegés I.

Rettegés II.

Börtönrapszódia

Kettős látás

Kettecskén

Szerecsenmosdatás

Másolat

Pásztorok órája

Minden jegy elkelt

Candy

Egy elfásult ügyvivő

Hogy ki ne hűljön a szerelem

Elnézés(t)

A jótett

A lúzer

A „majdnem eset”

A tömeggyilkos

Maszk

Az utca a témán hever

A SZERENCSE FORGANDÓ

A három fiatalember egyikük névnapját ünnepelte a kisváros „Döglött varjú” néven elhíresült ivójában. Órákon át támasztották a pultot, és felváltva rendelték a „bélelt” sörös köröket.

Az ünnepelt, Zoli ázott el a leghamarabb. Az, hogy őt terítette le leggyorsabban az ital, valószínűleg annak volt betudható, hogy éppen fasírtban volt a barátnőjével, még a szakítás gondolata is szóba került közöttük. El volt keseredve, ezért csak nyakalta a söröket. Vedelt és… ürített. Amikor egyszer hosszabban időzött a mellékhelyiségben, Frici nem tudta megállni, hogy ne kritizálja.

– Nagyon hamar lepukkant a hapsikám. Nem szokott ő ilyen gyorsan kidőlni.

– Ja, kérlek, a nők ki tudják készíteni az embert. Valahol meg is értem. Egy jó kapcsolat sokat jelent, az elvesztése meg tragédia. Én már két éve együtt vagyok Évával. El is jegyezném, ha lenne egy kis extra lóvém egy jegygyűrűre.

– Csak ez az akadály?

– Hát pillanatnyilag ez.

– És ha én tudnék egy megoldást? Úgyis olyan egyhangú ez az este. Dobjuk fel egy kicsit magunkat!

– Mire gondolsz?

– Zolit a saját kocsijával hazafuvarozzuk. Ő ma már úgysem használható semmire. Aztán visszafelé, a Fő tér közelében, tudod, abban a kis mellékutcában, meglátogatjuk az öreg órást. Szép kis óra-ékszer boltja van, és egyedül él. Én még riasztót sem láttam az üzletben. Nem olyan gyakori ebben a kisvárosban a nagy balhé, nem védekeznek még annyira az emberek.

– Erre nagyon ráfázhatunk, különösen én. Tudod, hogy még nem járt le a felfüggesztettem. Éva nem is tud róla.

– Most boldog akarsz lenni, vagy nem? Kell az eljegyzési gyűrű, vagy felejtsük el? Én mondom neked, meg tudnánk csinálni! Nálam kesztyű is van, minden eshetőségre.

A közeledő Zoli láttán hirtelen elhallgattak.

– Ti meg mire szövetkeztetek itt nélkülem? Hagynátok, hogy szegény haverotok egyedül forduljon fel. Már a belem is kihánytam. Biztos megpancsolták a piánkat. Nem szoktam én ilyen rosszul lenni.

– Hazasegítünk, haver, ne izgulj! Dobjuk össze a számlát, aztán induljunk!

Odakinn a hűvös tavaszi levegő nemhogy kijózanította volna, hanem gyomron vágta Zolit. Úgy kellett betenni a kocsi hátsó ülésére, teljesen elhagyta magát.

Kari nem tudta megállni, hogy meg ne jegyezze.

– Tömény piaszag van a kocsiban, mindjárt kigyulladunk. Örülhetünk, ha nem futunk rendőrbe, rögtön lebuknánk.

Fricit azonban nem lehetett kihozni a szokásos flegma nyugalmából.

– Kisváros ez, ne izgulj már annyit! Itt ilyenkor már a jó rendőr is ágyban van.

Hamar a Fő tér közelébe értek, az egész város nem volt valami nagy. Ekkor Zoli felnyögött.

– Hánynom kell, álljatok meg!

Miután kisegítették a kocsiból, betántorgott a bokrok közé.

A két haver egymásra nézett.

– Zolinak nem is kell tudnia róla. Két perc alatt elintézzük a gyűrűt. Mire visszatántorog, végzünk is, kocsiba vágjuk magunkat, és már itt se vagyunk. Jó, hogy kéznél van a kocsi, gyalogosan rizikós lenne eltűnni.

Frici kutatva nézett körül, majd az útpadka mellől felemelt egy kétökölnyi kődarabot.

– A kirakatüveghez ez is jó lesz.

A takaros kis üzlet ki volt világítva, rögtön szembeötlött, hogy Fricinek a nyugodt, bűntől nem tartó városlakókról alkotott véleménye ellenére a tulajdonosban mégis dolgozott valami egészséges félelemérzet. Az értékesebb ékszerek, órák tartója ugyanis üresen ásított.

Fricit azonban a látvány nem tántorította el eredeti tervétől.

– Legfeljebb az ajtót nyomjuk fel, és nem a kirakatot. Kicsi a bolt, biztosan minden érték kéznél van, a belső vitrinekben.

Még véget sem ért a mondat, és már be is dobta az üveget. Átbújtak a keletkezett, cseppet sem veszélytelen résen, betörték a legközelebb lévő tárolókat, és kapkodva, válogatás nélkül tömték a zsebükbe, amit csak értek.

Riasztó valóban nem volt az üzletben, de egyszer csak felgyulladt a villany, és ott állt előttük a tulajdonos. Az öregúr – ki tudja, miért virrasztott, hiszen jócskán hajnalodott már – teljesen fel volt öltözve, mint aki éppen sétára indult.

– Kik maguk, és mit csinálnak itt?

Fricinek mint a villám, futott át az agyán, hogy ő már ült a sitten, nem akarhat visszakerülni. Nem adhat lehetőséget, hogy egy szemtanú jól megnézhesse őket, így a kezében tartott kővel, visszakézből, azonnal ütött. Az öregember hanyatt esett, homlokát elöntötte a vér.

Már fordultak volna ki az ajtón, amikor utánuk szólt.

– Te a Pataiék Karija vagy, ugye? Miért csináljátok ezt, fiam?

Kari nem is gondolkodott. Felkapta a földre dobott követ, lehajolt az öreghez, és elvakult gyűlölettel ütötte, ahol csak érte, közben fojtottan sziszegett.

– Nem kerülök börtönbe maga miatt! Nem és nem! Inkább dögöljön meg, vén kapitalista barom!

Frici alig tudta elrángatni onnan.

– Megvesztél? Meneküljünk inkább!

Kirohantak az üzletből, bevágódtak a közelben álló kocsiba. Azt látták, hogy Zoli még mindig nincs sehol, de ezzel most nem törődtek. Menteni akarták a bőrüket. A kocsi azonban egyre csak hörgött, nem indult. Egy percig próbálkoztak, nem tovább, aztán kiugrottak a kocsiból, és ketten kétfelé szaladtak. Még látták, amint a szemközti emeletes ház egyik ablakában fény gyullad fel.

Zoli hallhatott valamit a zajokból, mert éppen összeszedte magát, és visszabotorkált a kocsihoz, hogy megnézze, mi történt. Ahogy beült, szinte eszébe sem jutott, hogy nem ő vezetett. Ez az ő kocsija, és szokás szerint nem indul. Próbálkozott, szentségelt. Az idő telt. Az utcán egyszer csak rendőrautó tűnt fel, de nem mellette álltak meg, hanem kicsit előbbre.

Átfutott az agyán: „Na, ezek, most biztosan bevisznek, hiszen ittas vagyok, és hallhatóan az autót indítgattam. Elfutni értelmetlen lenne. Tökéletes in flagranti!”

Aztán kilesett a szélvédőn. A rendőrök az öreg órás boltjához mentek, és többen már a házakból is kijöttek. Valami történhetett.

Észre sem vette, amikor két rendőr, oldalról megközelítve, odajött a kocsijához. Benéztek, zseblámpájuk elvakította a szemét. A kövérebb rendőr igazolásra szólította fel, majd megkérdezte, mit keres ott.

Zoli szabadkozni kezdett, hogy elismeri, ivott egy kicsit, hiszen névnapja van, meg bánata is, mert összeveszett vele a barátnője… de a rendőröket láthatóan nem ez érdekelte.

A zseblámpa fénye tovább pásztázta a kocsi belsejét. Az ülés világos huzatán a földhöz közel, nedves, feketés, elmaszatolt folt látszott. Száraz volt ez a tavasz, nem volt sár sehol a közelben. A lámpa fényében ekkor megcsillant a padlón valami. A rendőr közelebb hajolt, majd hátraszólt a társának, hívja ide a főnöküket. Zoli is odanézett, és egy vastagabb, fényes karkötőt pillantott meg, amiről tudta, hogy nem az övé, de a barátnője sem hordott ilyet. Ösztönösen lenyúlt érte, mert átfutott rajta, hogy ha nem az övé, akkor vissza kell adni a tulajdonosának. A rendőr már nem tudta megakadályozni. Amikor a járőrvezető odaért a kocsihoz, Zoli még kezében tartotta a karkötőt, nadrágja szárán ujjbegynyi helyen ugyanolyan elmaszatolódott fekete folt volt látható, mint a sofőrülés huzatán, és amikor kilépett a kocsiból, cipőtalpa alatt üvegtörmelék karistoló hangja hallatszott.

A nyomozás során senki nem vonta kétségbe, hogy az országban minden Zoltán akkor ünnepelte a névnapját, esetleg haveri körben, és sokan közülük valószínűleg ugyanúgy eláztak, mint Zoli. De hát az ittasság nem bűn. Az ittas vezetés már bizonyos fokig az, itt azonban nem erről volt szó.

Zolit őrizetbe vették, és az ügyész három nap múlva habozás nélkül javasolta előzetes letartóztatásba helyezését. Figyelemmel a bizonyítékokra, alapos volt a gyanú, hogy az öreg órást nyereségvágyból, különös kegyetlenséggel Zoli ölte meg, és egy ilyen tett elkövetője nem védekezhet szabadlábon.

A bizonyítékokat ugyan körültekintően megvizsgálták, de ez csak azt erősítette meg, hogy a kocsi üléshuzatán és Zoli nadrágszárán is az áldozat vére található. A kocsi padlóján apró üvegtörmelék volt fellelhető, mely a betört üzlet ajtóüvegéből származott, és a karkötőről is bebizonyosodott, hogy a betörésből való, rajta Zoli egyértelmű ujjnyomataival.

Több ellopott tárgyat már nem is találtak, bár kerestek a rendőrök. Azt pedig, hogy valójában mi tűnt el az üzletből, egyértelműen nem lehetett megállapítani, mert mint kiderült, az órás éppen fel akarta számolni az üzletét, és már eladott más üzleteknek sok mindent. Egy nagyobb összeget, vélhetően az ellenértéket, éppen a napokban helyezett el a bankban. Még azt sem lehetett tudni, lesz-e egyáltalában örökös, annyira magányosan élt az öreg, és a környezete is alig tudott róla valamit.

A fiú hiába védekezett azzal, hogy ájulásig részeg volt, nem emlékszik semmire, csupán arra, hogy a haverokkal a névnapozást a Döglött varjúban kezdték. Hogy azután hogy került a Fő tér közelébe, mit akart a kocsival, talán hazafelé menet lerobbant, éppen ott a közelben, de további magyarázatot nem tudott adni. Váltig csak azt állította, jól ismerte az öreg órást, kedvelte is, hiszen éppen nála vásárolt a barátnője részére érettségi ajándékként egy kis medaliont. Ő még sosem bántott senkit. Igaz, hogy újabban elég „necces” a baráti köre, a szülei többször riogatták is, hogy ha rossz társasággal jár szórakozni, még bajba keveredik egyszer. De ő nem romlott el, őt nem tudták soha, semmiféle balhéba belevinni. Higgyenek neki, ő nem gyilkos!

A vádiratban Zoliból „Török Zoltán vádlott” lett, majd később a váci fegyházban „321-TZ számú elítélt”. Zoltánt tizenöt évre ítélték, amiből tízet le is ült.

Ez alatt az idő alatt végleg szakított vele a barátnője, autóbalesetben meghaltak a szülei, és egyetlen nővére Németországba ment férjhez.

Amikor a börtönből kijött, senki sem várta. A nővére titokban, hogy a férje ne tudjon róla, küldött neki egy kisebb pénzösszeget, meg egy bátortalan üzenetet, hogy ő hisz az ártatlanságában. Biztatta, próbálja bizonyítani az igazát, szabadlábon talán már könnyebben sikerül utánajárni, hogy valójában mi történt, és megtalálni azt az embert, aki helyett tíz évet ült, és aki ekkora bűn terhével a lelkén talán rettegve él, és valamivel elárulja magát.

Török Zoltán a börtönkeresményéből szerény albérletet vett ki, majd szabadlábon megélt utolsó emlékei alapján elindult, hogy felkeresse haverjait, akikkel azon az ominózus napon névnapozott, és akik érthetetlen módon egyetlenegyszer sem keresték meg börtönévei alatt, pedig egy kis biztatás elkelt volna a részükről.

Emlékezete szerint Kari, tisztességes nevén Patai Károly, tíz évvel azelőtt a fővárosba járt fel dolgozni, a „Vadász” étterem konyháján alkalmazták konyhai kisegítőként. A vendéglátós végzettséget ugyan megszerezte, ezért jobb állást is kaphatott volna, azonban az első munkahelyén, egy büfében, kicsit „feledékeny volt”. Elfelejtette visszatenni a kasszából kikölcsönzött pénzt, ezért kapta aztán a hat hónap fogházbüntetést két évre felfüggesztve.

Zoltán ismerte az éttermet, egyszer ugyanis, csak brahiból, odamentek enni a haverokkal, remélve, hátha Karinak kell megpucolni a köretnek szánt krumplit.

A konyhafőnök jó kedvében volt, hajlandó volt vele két szót váltani, holott alig rendelt náluk valamit, csak egy rétest meg egy üdítőt.

– Nem is hallottam ilyen nevű alkalmazottunkról, bár én csak három éve vezetem a konyhát. Kérdezze talán a helyettesemet, ő már régebb óta dolgozik itt.

A helyettes éppen azt bizonygatta, hogy nyolc éve dolgozik ott, de ő se ismert „Patai Károly” nevezetű konyhást, amikor belépett egy harminc év körüli, feltűnően szép arcú, vörösre festett hajú nő.

– Ki emlegeti itt azt a disznó Patai Karit? Na, én tudnék róla mesélni!

Még Zoltánt is meglepte a váratlan fordulat.

– Éppen erre szeretném kérni, kezét csókolom, ha munkaidő után szánna rám néhány percet, megköszönném.

– A sarki presszóban várjon meg, délután négykor végzek – ezzel a nő sarkon fordult, és egy kis riszálással fűszerezve elvonult a három férfi előtt.

Zoltán izgatottan várta a találkozót. Amikor aztán a nő tényleg megérkezett a presszóba, jóleső érzéssel látta, hogy több férfipillantás is kísérte a bevonulását, és irigyelték őt, amiért az asztalához ült le.

Már a délelőtt folyamán, amikor bemutatkoztak egymásnak, rájött, hogy a nő a sokat emlegetett „Éva”, Kari volt barátnője.

Ezt a nő is megerősítette, de hogy nem barátsággal váltak el egymástól, ez hamarosan kiderült. Éva egyre jobban belelovalta magát a történetbe.

– Na, maga is büszke lehet a barátjára! A Kari egy aljas disznó, nem is tudom, miért akarja megkeresni. Nekem már akkor sem kellene, ha térden állva jönne hozzám, és gyémántgyűrűvel akarna eljegyezni. Gyémántgyűrűt ugyan nem ígért, de eljegyzést, azt igen! Aztán egyszer csak se szó, se beszéd, lelépett. Ennek éppen tíz éve, ha jól emlékszem, kora tavasszal történt. Így, ahogy mondom. Egyik napról a másikra tűnt el. Még holmija is maradt a lakásomon. Aztán kaptam egy bocsánatkérő képeslapot Ausztriából, a síparadicsomból. A lap ugyanis innsbrucki tájkép volt, először azt hittem, kamu. Aztán nagyítóval is megnéztem a bélyegzőt, és tényleg Ausztriából jött, egy Ramsau nevű helységben adta postára. Kérte, ne haragudjak, de valami nagy baklövést követett el, muszáj volt lelépnie. Amúgy arról is biztosított, hogy sosem fogja elfelejteni az együtt töltött szép éveket.

– Ennyi?!

– Ennyi. Magának ez nem elég?! Nekem elég volt egy életre, legalábbis a haverjából. Azóta sem hallottam felőle, de a lapot mementónak elraktam, talán még most is megvan a régi fényképek között.

Most Zoltánon volt a sor, hogy megköszönje az információt. A végén, és nem pusztán udvariasságból, hozzátette: örül, hogy megismerkedtek, kár, hogy nem más körülmények között, és szívesen fenntartaná az ismeretséget, ha Éva szabad lenne. A nő a korábbi felpaprikázott hangulatból mélabúra váltott át, mivelhogy éppen szakítófélben voltak a barátjával. Megadta a mobilszámát, és mivel Zoltánnak még nem volt telefonja, így rajta állt, hogy felveszik-e egymással valaha a kapcsolatot.

Török Zoltán másnap vonatjegyet váltott Ausztriába. A térképen már előzőleg beazonosította, hogy Innsbruck közelében valóban van egy Ramsau nevű kis község.

Eléggé viszontagságosnak volt mondható az útja, mivel az átszállásokkor nehezen boldogult szegényes, középiskolában szerzett némettudásával. Egyszer rossz vonatra is szállt, de aztán sikerült megtalálnia az eredeti útirányt.

Ramsau tényleg létezik, mivel ő is megérkezett oda. Az állomáson látták rajta, hogy idegen, ezért egyenesen egy panzióba irányították.

Beült az étterembe, és rendelt. Abban bízott, hogy Kari valószínűleg a szakmájában kereshetett munkát, és esetleg az étterem dolgozói tudhatnak arról, melyik helyi étteremben vagy panzióban alkalmaznak külföldi vendégmunkást.

A pincéreknél nem járt sikerrel, mint ahogy a konyhásoknál sem.

Délután sétára indult a településen. Egy takaros porta kapuján meglepve látta a kiírást magyarul is, hogy „szoba kiadó”. A háziasszonyról hamar kiderült, hogy bár a férje helybéli „echte” osztrák, ő magyar, ezért szívesen ad ki szobát magyar turistáknak.

Megjegyezte, hogy huzamosabb ideig lakott nála egy Károly keresztnevű magyar szakács is. Ez a fiatalember kicsit furcsa körülmények között jött ki Ausztriába. Állítólag otthon csinált valami „butaságot”, azért kellett eljönnie egyik napról a másikra ide, az ismeretlenbe. Bár nem volt senki támogatója, úgy látszik ügyes volt, mivel mint szakács, egész jól bedolgozta magát az egyik panzióban, úgyhogy két év után beköltözött Innsbruckba, és most is ott alkalmazzák az egyik patinás hotel konyháján. Jóban voltak – na, nem úgy kell érteni –, ezért még a legutóbbi karácsonykor is kapott tőle egy üdvözlőlapot.

Egy éjszakára Zoltán is szobát bérelt, majd tovább utazott Innsbruckba. A keresett patinás szállodát könnyen megtalálta, a beszélgetési lehetőség megteremtése azonban már nehezebben ment. Még elárulni sem nagyon akarták, hogy dolgozik náluk Patai Károly nevű személy, csak akkor, amikor korábban megszakadt, szoros barátságukra hivatkozott.

A munkaidő itt szigorúan kötött, délután jöjjön vissza, műszakváltáskor – javasolták. A barátjának ekkor is szerezhet egy kellemes meglepetést a megjelenésével.

Míg a műszak végét várta, beült egy csendesebb helyre, és egy kávén melengette a kezeit.

Gondolatai tíz éve csak egy dolog körül forogtak, már majd beleőrült. Mi történt akkor este? Mit csinált ő? Az nem lehet, hogy senki nem tud valamiféle mentőkörülményt felhozni mellette. Talán a haverjai. Mit tudhatnak ők? Vagy semmit, és azért hallgattak, vagy mindent, amit nem akarnak, vagy nem mernek elmondani? Az ő fejében a homály tíz éve nem tisztult fel. Hogy létezik, hogy nem emlékszik arra, amit elkövetett? Vajon miért nem emlékszik rá, hogyan ütötte le az öreg órást? A bizonyítékok valóban ellene szóltak, a vérmaszatos nadrág és üléshuzat, a karkötő, amit a kezében fogott, az üvegtörmelék. Miért volt éppen akkor ott, amikor ő nem is azon az útvonalon szokott kocsival hazajárni?!

Úgy látszik, elvette az eszét az ital, és az akkor aktuális, esetleges szakítás miatti aggodalom. Bizonyára őrült volt, vagy egy másik személyiség is lakozott benne, amikor ölt. De akkor meg megérdemelte a büntetését, igaz, hogy a jó magaviselete miatt korábban szabadult, és azóta egyáltalában nem ivott. Persze, a börtönévek alatt ezt nem is tehette volna.

Tehetetlennek érezte magát, de valahogy a szíve mélyén mégis valami azt súgta, hogy ő nem ölt. Bizonyosságot akart, és azt hitte, régi haverjai segítenek majd ebben.

A műszak végére visszament a szállodához. A személyzeti bejárónál azonnal megismerte Karit, pedig haverja nagyon konszolidáltan volt felöltözve, kis bajuszt viselt, és pocakot is növesztett, de hát ez a szakácsoknál munkahelyi ártalom.

Majdnem ölelésre tárta a karját, annyira hiányzott valami megnyugtató, baráti gesztus. Kari azonban ahogy meglátta, azonnal sarkon fordult, s szinte futva távolodott.

Zoltán először nem értette, aztán megértette. A tömegben nem tudott olyan gyorsan eltűnni az egykori haver, így utolérte.

– Emlékszel még rám, Kari?

A másik közben már lehiggadt, vagy belátta, hogy úgysem tud láthatatlanul felszívódni, így amikor Zoltán belekarolt, hozzá igazította a lépteit.

Egy park felé vették az irányt. Hosszas hallgatás után Zoltán újabb kérdést tett fel, mert a másik hallgatását igenlő válasznak tekintette.

– Patai Kari, te ugye tudod, honnan jövök? Eltelt pontosan tíz év. Tíz év az életemből, bezárva, család, barátok, szerelem nélkül. És én még mindig nem tudom, hogy miért. Te bizonyára tudnál segíteni tisztázni, hogy mi történt akkor, mert én nem emlékszem semmire.

A másik ekkor szólalt meg először.

– Azon nem is csodálkozom, hiszen annyira részeg voltál, hogy ketten tettünk be a kocsid hátsó ülésére, és jó, hogy később is kiszálltál hányni, és nem bennünket okádtál nyakon.

Aztán, mint aki hirtelen észbe kapott, finomítani próbálta az elszólást.

– Hát ez a névnapi vedelésed egyértelmű következménye volt. Hogy aztán ilyen elszállva később mit tettél, azt neked kell tudnod. És ne is haragudj, de aki egy földön fekvő öregembert kővel agyonver, az nem érdemel jobb sorsot.

– És te megijedtél a tettem hírétől, ezért szaladtál egészen Ausztriáig?

– Nem jól gondolod. Engem itt már álláslehetőség várt. Ki kellett használnom, nem szalaszthattam el.

– És a barátnőd? Úgy tudom, akkor komolyan jártál egy Éva nevű csinibabával. Őt nem akartad részeltetni a jóból?

– Ó, azt mi megbeszéltük. Éva nem akart velem jönni. Határozottan megmondta, ő nem tudna huzamosabb ideig külföldön élni. Ezért is ment szét a kapcsolatunk. Különben, most, hogy szabadultál, mihez kezdesz? Barátnő, család?

– A szüleim meghaltak, talán nem is balesetben, hanem a bánattól. A kedvesem végleg elhagyott. És hogy most mit csinálok? Hát felelevenítem az emlékeimet, mert meg akarom tudni, hogy mit tettem.

– Hát öregem, sajnálom, én többet nem segíthetek. Szerintem úgy igazságos, ha mindenki vállalja a tette következményeit, és megkapja, amit érdemel.

– Úgy legyen, egyetértek veled.

Nem fogtak kezet, úgy váltak el. Amikor Kari hátat fordított neki, Zoltán a zsebében kikapcsolta a magnót. Egy nap alatt többet tudott meg magáról és a történtekről, mint tízévnyi, elmélyült gondolkodással.

A bécsi gyorson hazafelé egyfolytában töprengett, azonban gondolatai minduntalan visszakanyarodtak Évához. Már egy hónap telt el a szabadulása óta, és azóta sem volt nővel. Másoknak talán első útjuk egy olcsó kurvához vezetett volna, ő azonban úgy érezte, amíg nem biztos magában, amíg nem tudja, gyilkos-e, nem tud jó érzéssel nőhöz közeledni.

No, de lássuk, tényleg közelebb jutott-e a céljához? A Karitól kapott információ, no meg a magnófelvétel azt tanúsítják, hogy valamit a rendőrök nem vettek figyelembe. Nem keresték az előzményét, az okát, hogy került ő a kocsijával a Fő tér, illetőleg a gyilkosság helyszíne közelébe.

Hiszen társaságban volt, ketten is bizonyíthatnák, hogy tajt részeg volt. Nem állt meg a lábán, a haverjai tették be a kocsiba, a hátsó ülésre. Kari azt mondta, rendes volt tőle, amiért a későbbiekben sem hányta őket nyakon. Ezek szerint később is még vele voltak? És ő, aki alig állt meg a lábán és folyton okádott, hogyan tudott gyilkolni?!

És itt van Kari váratlan felszívódása. Egyik napról a másikra megpattant, és azóta haza se látogatott Ausztriából. A szerelme, Éva – miért hazudna, semmi oka rá –, azt állítja, eljegyzést terveztek, szó sem volt külföldi munkáról, különösen arról, hogy Éva nem akar vele kimenni. Hiszen őt senki meg se kérdezte! A ramsaui szállásadónő szerint Karinak nem volt kinn semmiféle ismeretsége, nem volt előzetes egyeztetés a munkáról, egyszerűen mázlija volt, kapott munkát, és amikor „belehúzott”, alkalmazták a patinás szállodában.

Talán el is szunyókált egy kicsit, mert közben a vonat befutott a Keleti pályaudvarra.

Már esteledett, üres albérletébe nem volt kedve hazamenni.

Egy különös ötlettől vezérelve előkotorta a telefonszámot, és egy pályaudvari fülkéből felhívta Évát. A lány otthon volt, hangjából mintha öröm csendült volna ki, hogy újra beszélnek.

– Ráér, vagy maradt még valami elintéznivalója ma estére? – kérdezte a lány.

– Semmi, ami fontosabb lenne annál, hogy találkozzunk.

– Akkor ugorjon fel hozzám, összeütök valamit vacsorára, és közben elmesélheti, megtalálta-e közös barátunkat.

A lakás nagyon kicsi volt, de barátságosan berendezett. Látszott, hogy lakója többet ad a kényelemre, mint a díszes külsőségekre. Egyből jól érezte magát, olyan otthonos volt minden, amit már nagyon régóta nélkülözni kényszerült. A lány térült-fordult a konyhában, és már asztalra is tett egy tál spagettit, feltétnek üvegből kellemes illatú, paprikás szószt kínált, hozzá reszelt sajtot.

Az étel jólesett, tele gyomra egészen elbágyasztotta. A kanapé rövidnek tűnt, ezért Éva felkínálta a saját ágyát.

– Dőljön le, amíg elmosogatok, halálosan kimerültnek látszik – mondta.

Nem érzékelte, mennyi idő telt el, valószínűleg elaludhatott. Körülötte tompított, szűrt fény derengett. Oldalra akart fordulni, de mellette feküdt egy másik test. Egy meleg, illatos női test, mely bizalommal simult hozzá. Fordulatára a nő felnyitotta a szemét.

– Itt alhat, Zoltán, elférünk. Maga már szabad… és én is az vagyok.

– Kezdettől fogva tudta, hogy ki vagyok?

– Ha azonnal nem is, de a délutáni találkozóig már beugrott, hogy Kari néha mesélt a haverjairól, köztük a kis, csendes Zoliról, akinek egyedül sikerült megőriznie a szüzességét, vagyis még nem volt rendőrségi ügye. Akkoriban, amikor Kari lelépett, olvastam az újságban az órásgyilkosságról. Nem mondhatnám, hogy beugrott, kit is gyanúsítanak a bűncselekmény elkövetésével, meg őszintén, nem is nagyon érdekeltek a Karihoz kötődő dolgok. Pedig, ha akkor kicsit jobban átgondolom a történteket, lehet, hogy én is tudtam volna egypár adalékkal szolgálni, és akkor más ítélet születik. Maga, Zoltán, keresi az igazát. Ezt, ha igazán bűnös lenne, nem tenné, hiszen megbűnhődött, igyekezne mindent elfelejteni, és lezárni végleg ezt az ügyet. Ilyen megszállottan csak ártatlan ember tudakolhatja a történtek okát, a miértekre a választ.

Zoltán elmondta, amit ausztriai útján megtudott, és a sejtéseit sem titkolta. A beszélgetés közben észre se vették, hogy már tegeződnek.

Amikor mindkettőjükből kifogyott a szusz, Éva természetes mozdulattal magukra húzta a takarót, és közelebb bújt Zoltánhoz.

A férfi megremegett a meleg női test bódító illatától, és ráborult a lányra. Úgy szorította, majd megfojtotta ölelésével, mintha minden elvesztett szerettét egyszerre ölelné, egyszerre akarná pótolni mindazt, ami a tíz év alatt kimaradt az életéből. Amikor a görcs enyhült, a lány a férfi alá fészkelődött, és átadta magát neki. Az úgy hatolt belé, hogy nem fájt, de felgyújtotta minden kéjérzetét. Észre sem vették, hogy került le róluk minden ruha. A férfi úgy csodálta a női testet, mintha ő alkotta volna saját kezével, külsejét kőkemény márványból, bensőjét képlékeny agyagból. A szerelem is művészet, és ezt ők most mesteri fokon művelték. Másnap reggel nem emlékeztek rá, hogyan aludtak el előző este, de lelkileg szét voltak zúzva, egyben a romokból újjá voltak építve.

Hogy hogyan tovább, ez nem került szóba az elválásukkor. Ugyanakkor mindketten érezték, hogy valami elkezdődött, és nemcsak a bűnügyben való tanúskodás fogja őket összehozni, hanem az újra meg újra feltörő vágy.

Zoltán visszament a szülővárosába, meg akart bizonyosodni afelől, Fricinek van-e még ott rokonsága, tud-e róla valaki valamit. A régi ház, ahol haverja a szüleivel lakott, eléggé lerobbant külsőt öltött. Mivel a Halmos névtábla még az ajtón volt, becsöngetett. Jó darabig várt, míg egy öregúr ajtót nyitott. Elsőre nem is ismerte fel Frici apját. Nagyon megöregedett szegény, talán rosszul megy nekik. Bemutatkozott, és Frici felől érdeklődött.

– Hát maga hol élt az elmúlt tíz esztendőben, fiatal barátom? Hát nem hallott arról, hogy a fiam beköltözött a nagyvárosba, menő vállalkozó lett, építőanyagban utazik, a cégét a televízióban és az újságban is reklámozzák? Ügyes gyerek. Egyik napról a másikra alapította meg a cégét. Bár nem mondta, de én mindig is sejtettem, hogy titokban takarékoskodik, élére rakja a garast, és meg is lett az eredménye. Ha tudná, milyen jól megy neki! Ezt a lakást is rendbe akarta hozatni, csak én nem engedtem. Ne költse hiába a pénzét. Jó már ez így nekem, hiszen csak egyedül vagyok. Odaadom a névjegyét, azon minden elérhetősége rajta van, felveheti vele a kapcsolatot.

– Köszönöm.

– De tulajdonképpen ki is maga, fiatalember? Honnan ismeri a fiamat?

– Török Zoltán vagyok, tíz éve még sokat jártam együtt a fiával, jó haverok voltunk.

– Török, Török… csak nem, akit lecsuktak emberölésért!? És az ember mindenkinek gyanútlanul ajtót nyit. Távozzon, kérem, és adja vissza a névjegyet is! Nem hiszem, hogy a fiam szóba állna egy börtöntöltelékkel.

Egy darabig még állt a becsapódó ajtó előtt. Hát a szégyenbélyeget már sohasem moshatja le magáról? Mit tud ez az öreg róla, hogy elítéli, és vajon mit tud a fiáról, őt vajon mennyire ismeri?

A névjegyet vissza kellett adnia, de azért elolvasta és az agyában rögzítette a Frici által vezetett cég címét, így könnyen odatalált.

A titkárnő a ruházata alapján nem alkothatott róla véleményt, sőt mintha elismerően értékelte volna jó megjelenését, férfias külsejét, ennek ellenére kicsit lenézően kezelte.

– Halmos úr a telkén folyó grandiózus építkezést ellenőrzi, 13.00 órakor ebédel, nem lesz elérhető itt 15.00 óra előtt. Kérem, jöjjön vissza később.

A titkárnő kivételesen nem lódított, vagy tényleg megbízható, jó munkaerő volt, mert 14.55-kor drága luxusautó fékezett az irodaház előtt. A sofőr kinyitotta Halmos Frigyes ügyvezető igazgató úrnak, alias Fricinek, az ajtót.

Frici szinte alig változott. Az elmúlt tíz évet valószínűleg nem a négy fal között töltötte, annál gyakrabban időzhetett a tengerparton vagy a hegyek között. Határozottan jó színben és kondiban volt, bár a haja kissé már őszült.

Ő nem akart elfutni, amikor meglátta Zoltánt. Sőt. Rögtön fölényes mosoly jelent meg az arcán, de kezet nem nyújtott.

– Csak ennyire örülsz egy rég nem látott havernak? – kérdezte Zoltán.

– Hát örülök, hogy épségben vagy. Hallottam, mi történt veled. Hát öregem, az ital kihozza az emberből az állatot! Már én sem iszom régóta. Sajnos, nem nagyon érek rá, de ha munka kell, mindig tudok valami kétkezi munkát adni neked. Erre a régi haverság is kötelez. Gyere be az irodámba, ne az utcán ácsorogjunk!

– Nekem nem munka kell, egy-két kérdésem lenne. A válaszra a régi haverság is kötelez.

– Mit akarsz tudni?

– Mindent, mivel nem tudok semmit. Nem emlékszem, mi történt azután az ominózus Zoltán-napi vedelés után.

– Nem emlékszel, nem emlékszel! Mondjuk, nem is csodálom, amennyire be voltál rúgva. Rendesek voltunk, hogy nem hagytunk vezetni, mi? Még fának is mehettél volna, vagy elkapnak a rendőrök ittas vezetés miatt. Ha-ha-ha! Megjegyzem, egyszerre fulladtatok le az ócska tragacsoddal, te a bokrok között „hánykolódtál”, a kocsid meg az útpadkán hagyta el magát. Na, félre a tréfával, mit akarsz tőlem? Amit tettél, azért már megbűnhődtél, tiszta lappal indulhatsz, azért mondtam, hogy ha munka kell, csak szóljál, megoldjuk, akkor előbb-utóbb egy másik kocsira is futja majd.

– Már mondtam, hogy nem munkáért jöttem. Egyébként beszéltem a Karival. Üdvözöl.

– Felkutattad a Karit is? Mit a fenének nyomozol utánunk?

– Ti tíz éve velem ünnepeltétek a Zoltán-napot mint a legjobb haverjaim. Aztán kocsiba raktatok, mert olyan részeg voltam, hogy nem álltam meg a lábamon. Ti vezettetek, de engem nem vittetek haza. A Kari utólag is örült, hogy a kocsikázás alatt nem okádtalak benneteket nyakon, te meg azt mondtad, a bokrok között hánykolódtam. A Kari az eset után azonnal Ausztriába dobbantott, még az Évát is hátrahagyta, bár ő amúgy is jobbat érdemelt volna.

– Te már az Évával is összejöttél?

– Inkább én kérdeznék még. Apád azt mondta, egyik napról a másikra derült ki, hogy spórolt pénzed van, neked, aki mindig olyan takarékos voltál, hogy fizetésnapon egyszerre két üveg whiskyt vettél, hátha holnapután drágább lesz. Mit nem mondtatok még el? Az öreg rimánkodott az életéért, vagy csak kiabált, amikor megöltétek?

– Nem én öltem meg! Úgy értem, én nem öltem meg senkit. Egészen összezavarsz!

– A vállalkozásod kezdőtőkéje, ezek szerint, a trógerolásból jött össze?! Hiszen akkoriban kétkezi munkás voltál az Ecserin!

– Van annak, aki el nem issza.

– Hát ez most nem jött be, mert te éppen eleget ittál.

– Mit akarsz, Zoltán? Minden bizonyíték ellened szólt.

– Tudod, van egy ismerősöm, ékszerben utazik. Ha senki nem, ő nyomára akad a tíz éve eladott órának, ékszernek is. A betöréskor eltűnt ékszereket a rendőrség nem köröztette, hiszen azt sem tudták, konkrétan mi tűnt el. Így bárki bátran felvállalhatja, ha annak idején tőled megvásárolta azokat. Mit ér meg neked ez az információ?

– Zsarolsz? Hát legyen. Megtehetem. Mennyi pénzt akarsz, hogy az ismerősöd leálljon?

– Köszönöm, már egy fillért sem akarok. Amit akartam, megtudtam. Bizonyára találkozunk még, remélem, más körülmények között.

Török Zoltán aznap visszautazott a fővárosba. Nem állította le az ékszerben utazó barátját, mivel nem is volt neki olyan. Ellenben volt két hangfelvétele, melyek a régi haverjaival készültek, és két jó tanúja.

A felvételeket bevitte a rendőrségre, eljárást kezdeményezett minden lehetséges fórumon, ügyészségen, bíróságon. Kezdett kialakulni benne egy kép a történtekről. Már egészen közel járt az igazsághoz, de abban száz százalékig biztos volt, hogy ő nem gyilkolt. Csak kéznél volt, és a haverjai felhasználták.

A rendőrség újra felvette a nyomozás fonalát. A két haver alibijét percről percre ellenőrizték. Kari ausztriai kiutazásának előzményeit, valamint Frici meggazdagodásának anyagi alapjait úgyszintén.

Fél évig tartó nyomozás és a bírósági tárgyalás után ítélet született. Az egykori Frici és Kari bűnösnek találtatott, fejenként tizenöt év fegyházbüntetést kaptak. Egyikük sem töltötte le a teljes büntetését. Kari, az öregebb, öt év után tüdőrákban meghalt, Fricit, a menő üzletembert a börtönben egy üzleti vetélytársa nyíratta ki.

Zoltán Németországban él, nővére közelében. Az ártatlanul börtönben töltött évek miatti kártalanítása folyamatban van, amíg erre vár, Évával való kitelepülésüket intézi.

KEMÉNY, MINT A KŐ

Szerette az apját, mint általában a gyerekek a szüleiket, pedig az övé nem volt egy hétköznapi apa. Mondhatni, inkább amolyan porosz kadétiskolai oktatóra hasonlított, aki tökéletesen igyekszik ellátni a rá bízott feladatot, nevezetesen, hogy a keze alá adott ifjoncból igazi mintaférfit faragjon.